Document ID: 32009D0247

KOMMISSIONENS BESLUTNING
af 16. marts 2009
om ændring af beslutning 2003/322/EF for så vidt angår fodring af visse arter af ådselædende fugle i Bulgarien med kategori 1-materiale
(meddelt under nummer K(2009) 1670)
(Kun den bulgarske, den franske, den græske, den italienske, den portugisiske og den spanske udgave er autentiske)
(EØS-relevant tekst)
(2009/247/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum (1), særlig artikel 23, stk. 2, litra d), og
ud fra følgende betragtninger:
(1)
I Kommissionens beslutning 2003/322/EF af 12. maj 2003 om gennemførelse af Europa-Parlamentets og Rådets forordning (EF) nr. 1774/2002 for så vidt angår fodring af visse ådselædende fugle med kategori 1-materiale (2) er der fastsat betingelser for visse medlemsstaters tilladelse til at fodre truede eller beskyttede arter af ådselædende fugle.
(2)
Ved nævnte beslutning er der fastsat en liste over medlemsstater, der har tilladelse til at benytte sig af den mulighed; det er fastsat, hvilke arter af ådselædende fugle der må fodres med kategori 1-materiale, og der er fastsat nærmere bestemmelser om, hvordan fodring skal foregå.
(3)
Bulgarien har anmodet om tilladelse til at fodre visse arter af ådselædende fugle med kategori 1-materiale og har forelagt fyldestgørende oplysninger om forekomsten af de pågældende arter inden for landets område samt om sikkerhedsforanstaltninger, der skal træffes, når fuglene fodres med kategori 1-materiale.
(4)
Beslutning 2003/322/EF bør derfor ændres i overensstemmelse hermed.
(5)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2003/322/EF foretages følgende ændringer:
1)
Artikel 1 affattes således:
»Artikel 1
Gennemførelsesbestemmelser om fodring af ådselædende fugle med kategori 1-materiale
I henhold til artikel 23, stk. 2, litra d), i forordning (EF) nr. 1774/2002 kan Bulgarien, Grækenland, Spanien, Frankrig, Italien, Cypern og Portugal tillade, at hele kroppe af døde dyr, der måske indeholder specificeret risikomateriale som omhandlet i artikel 4, stk. 1, litra b), nr. ii), i nævnte forordning, anvendes til fodring af truede eller beskyttede arter af ådselædende fugle som angivet i del A i bilaget til denne beslutning.«
2)
Artikel 4 affattes således:
»Artikel 4
Medlemsstaternes overholdelse
De berørte medlemsstater træffer straks de fornødne foranstaltninger for at efterkomme denne beslutning, og de offentliggør foranstaltningerne. De underretter straks Kommissionen herom.«
3)
Artikel 6 affattes således:
»Artikel 6
Adressater
Denne beslutning er rettet til Republikken Bulgarien, Den Hellenske Republik, Kongeriget Spanien, Den Franske Republik, Den Italienske Republik, Republikken Cypern og Den Portugisiske Republik.«
4)
I del A i bilaget indsættes som litra g):
»g)
For Bulgariens vedkommende: munkegrib (Aegypius monachus), lammegrib (Gypaetus barbatus), gåsegrib (Gyps fulvus), ådselgrib (Neophron percnopterus), kongeørn (Aquila chrysaetos), kejserørn (Aquila heliaca), havørn (Haliaeetus albicilla), sort glente (Milvus migrans) og rød glente (Milvus milvus).«.
Artikel 2
Denne beslutning er rettet til Republikken Bulgarien, Den Hellenske Republik, Kongeriget Spanien, Den Franske Republik, Den Italienske Republik, Republikken Cypern og Den Portugisiske Republik.
Udfærdiget i Bruxelles, den 16. marts 2009.

Labels: 0
17
20
6